Διερεύνηση της επίδρασης του εν τω βάθει ηλεκτρικού ερεθισμού του εγκεφάλου στις γνωστικές λειτουργίες ασθενών με νόσο Πάρκινσον μέσω εργαστηριακής ανάλυσης της συναισθηματικής προσωδίας
Authors: Κασταμονίτη Δήμητρα 
Published: September 2021

Επικοινωνία είναι η ανθρώπινη δυνατότητα της ανταλλαγής πληροφοριών μέσω της ομιλίας, των εκφράσεων του προσώπου και των κινήσεων. Εκτός από τις χειρονομίες και τις γκριμάτσες του προσώπου μας η ανθρώπινη επικοινωνία στηρίζεται στην ομιλία για την ανταλλαγή συναισθημάτων. Οι ασθενείς με Πάρκινσον αδυνατούν κάποιες φορές λόγω της δυσαρθρίας τους να μεταφέρουν το μήνυμα που θέλουν γεγονός που τους δυσκολεύει στην καθημερινή ζωή. Κάνοντας την επέμβαση και χρησιμοποιώντας εν τω βάθει ηλεκτρικό ερεθισμό κάποια χαρακτηριστικά της κίνησης και του τρόμου τους βελτιώνονται. Δυστυχώς δεν υπάρχουν τα αντίστοιχα αποτελέσματα και στην προσωδία της ομιλίας τους γεγονός που δυσχεραίνει τη μεταφορά των μηνυμάτων των ασθενών. Μελέτες δείχνουν πως η προσωδία της ομιλίας επηρεάζεται θετικά ή/και αρνητικά. Μελετήσαμε λοιπόν Έλληνες ασθενείς με Πάρκινσον και εν τω βάθει ηλεκτρισμό STN-DBS σε κατάσταση on και off για να διαπιστώσουμε πως επηρεάζεται η προσωδία της ομιλίας στη γλώσσα μας. Σκοπός μας ήταν να μελετήσουμε την κατανόηση των προσωδιακών χαρακτηριστικών της ομιλίας των ασθενών με Πάρκινσον STN- DBS on σε σύγκριση με το όταν βρίσκονται οι ίδιοι οι ασθενείς σε κατάσταση STN-DBS off σε μεμονωμένη λέξη και πρόταση, την παραγωγή προσωδίας της ομιλίας σε μεμονωμένη λέξη και πρόταση και την αξιολόγηση της παραγωγής από φυσιολογικούς ακροατές και τέλος την παραγωγή προτάσεων με συγκεκριμένη προσωδία όταν oι ίδιοι ασθενείς βρίσκονται με STN-DBS on με στόχο να διαπιστώσουμε αν υπάρχει σημαντική διαφορά στη βασική συχνότητα της φωνής τους όταν αλλάζει η προσωδία της πρότασης σε σύγκριση με φυσιολογικούς ομιλητές. Συγκρίνοντας τους ασθενείς με Πάρκινσον STN-DBS on και STN-DBS off, τα αποτελέσματα δείχνουν καλύτερη κατανόηση της συναισθηματικής προσωδίας της λέξης όταν οι ασθενείς βρίσκονταν με STN-DBS on, γεγονός ιδιαίτερα θετικό για την προσωδία της ομιλίας τους δεδομένου πως οι ασθενείς κάνουν την επέμβαση για να μένουν σε αυτή την κατάσταση και να επωφελούνται από το ρεύμα στην κίνηση τους. Όσον αφορά στη δοκιμασία αντίληψης της προσωδίας σε προτάσεις τα αποτελέσματα έδειξαν πως οι ασθενείς με Πάρκινσον STN- DBS off αντιλαμβάνονταν πολύ καλύτερα την προσωδία της πρότασης όταν αυτή έπαιρνε προσωδία θυμού και προσωδία θαυμασμού, γεγονός που δηλώνει πως αφού με το STN-STN-STN-DBS off αντιλαμβάνονται καλύτερα την πρόταση ίσως κάποια αλλαγή θα πρέπει να γίνει σε σχέση με τον ηλεκτρικό ερεθισμό για να έχουν οι ασθενείς καλύτερα αποτελέσματα στην άλλη κατάσταση. Στην επόμενη διαδικασία παραγωγής λέξεων, όταν οι ασθενείς βρίσκονταν σε STN-DBS off είχαν καλύτερα ποσοστά κατανόησης της ομιλίας τους από όταν ήταν με STN-DBS on. Το ίδιο ακριβώς συνέβη και στην παραγωγή των προτάσεων και στην καλύτερη κατανόηση των προτάσεων από φυσιολογικούς όταν οι ασθενείς ήταν σε STN-DBS off. Άρα και σε αυτό το σημείο καταλήγουμε πως το ρεύμα ενδεχομένως να επηρεάζει αρνητικά την παραγωγή της ομιλίας των ασθενών σε κατάσταση STN-DBS on και να πρέπει να μεριμνήσουμε γι’ αυτό. Στο τρίτο μέρος της μελέτης μας αξιολογήσαμε και συγκρίναμε τη βασική συχνότητα της φωνής των ασθενών με Πάρκινσον σε κατάσταση STN-DBS on με φυσιολογικούς ομιλητές στην εκφορά προτάσεων με συγκεκριμένη προσωδία. Διαφορές στη βασική συχνότητα υπήρχαν και στις έξι προτάσεις που είπαν οι ασθενείς με STN-DBS on σε σύγκριση με τους φυσιολογικούς.